Man sterf ná buffel hom gaffel | Maroela Media
André de Villiers. Foto: Verskaf
Die polisie doen ŉ geregtelike doodsondersoek nadat André de Villiers (29), ŉ werknemer en professionele jagter by ŉ private wildreservaat buite Jansenville in die Oos-Kaap, oor die naweek deur ŉ buffel doodgemaak is.
Koekie de Villiers, André se ma, het Dinsdag aan Maroela Media gesê haar seun was ŉ groot diereliefhebber en lief vir die buite- en plaaslewe. Hy het vroeër sy studies in B.Com-regte opgeskort om meer in die natuur te wees.
André is Saterdagoggend in die Imbamba-wildreservaat deur een van die buffels daar gegaffel. Die reservaat het onlangs ŉ nuwe buffel aangekoop en hy wou gaan kyk hoe dit met die dier gaan, toe hy in die buffelkamp aangeval is. Sy familie het begin bekommerd raak toe hy nie by die huis opgedaag het nie en het na hom gaan soek. Hulle het die bakkie waarmee hy gery het verlate gevind, waarna hulle op sy liggaam in die veld afgekom het.
Ao. Theron du Preez, ŉ polisiewoordvoerder, het bevestig die polisie is omstreeks 16:30 na die reservaat ontbied om met die geregtelike doodsondersoek te begin nadat André se liggaam gevind is.
“Ons weet nie wat presies gebeur het nie. Ek glo hy is onverhoeds betrap. Dit was ŉ fratsongeluk,” het Koekie gesê.
Koekie het gesê sy sal haar enigste seun onthou as ŉ baie reguit en eerlike mens. “ŉ Mens met bitter goeie maniere wat omgegee het vir ander. Hy was baie liefdevol en vriendelik en het alles wat hy sou doen met ŉ groot passie aangepak. Soos sy werk wat hy met oorgawe gedoen het. Hy het nooit na die ure gekyk nie, hy sou werk totdat hy tevrede is met alles.”
Koekie het gesê alhoewel die nuus van André se dood as ŉ groot skok vir haar en haar man, Jeanne, en André se vrou, Malindi, gekom het, het hulle geen kwade gevoelens teenoor die buffel of bestuur van die reservaat nie.
“Die bestuur van die reservaat is net so geskok, en is saam met ons hartseer. Ons is hartseer oor ons kind, maar ons kan mos nou nie kwaad wees vir die mense of die buffel nie. Ons wil glad nie hê die buffel moet van kant gemaak word nie en ons het ook sy werkgewer daarvolgens ingelig. My seun sou baie ongelukkig gewees het daaroor. Dit is maar die natuurlike optrede van ŉ wilde dier.”
André was ŉ uitblinker in ruiterkuns. Hy het op die ouderdom van 12 jaar senior Protea-kleure vir ruiterkuns gekry en ook in die VSA daaraan gaan deelneem. Hy het ook as flank vir die Shimlas-rugbyspan uitgedraf.
André en Malindi was skaars twee jaar getroud en het nie kinders nie. Hulle het saam met Koekie en Jeanne op hul plaas naby die reservaat gewoon.
“Almal is geruk deur die skok van sy skielike dood. Sy ouers en Malindi is stukkend. Hy was verskriklik lief vir hulle en hulle vir hom. Sy onsettende, onselfsugtige en opregte liefde vir sy vrou en ouers was ŉ voorbeeld vir ons almal,” het André se boesemvriend, Johan Vermeulen, Dinsdag aan Maroela Media gesê.
Vermeulen het gesê André, sy vriend van byna 14 jaar, was soos ŉ boetie vir hom.
“Hy was ŉ man met integriteit, ŉ seun vol liefde, ŉ vriend vir baie, ŉ broer en ŉ ‘champ’ soos hy sou sê. Dit is met ŉ groot hartseer dat ek vir dié legende moet totsiens sê,” het Vermeulen gesê.
“Boeta, jy los ‘n groot leemte agter, maar ook groot voetspore! By jou het ons geleer om die klein dingetjies in die lewe te waardeer, want dit is wat saak maak. Wat ŉ voorreg was dit nie om jou ŉ vriend en broer te kon noem nie. Jy sal altyd in ons harte wees.”
Koekie het gesê sy is verstom oor hoeveel mense André aangeraak het en die gesin word oorval met boodskappe van medelye. “ŉ Mens word so beskeie as jy sien hoeveel mense vir André lief was. Dit is vir ons as ouers ŉ groot riem onder die hart om te sien watter impak hy op mense gemaak het,” het sy gesê.
Buiten André se ouers en vrou, laat hy twee stiefsussies, Ferne Murabito en Nicole Ferreira, agter.
Hy word Saterdag om 11:00 vanuit die NG Kerk in Somerset-Oos te ruste gelê.
Daniel Balaga, direkteur van die reservaat, wou nie kommentaar lewer nie.
André en Jeanne de Villiers. Foto: Verskaf
André en Koekie de Villiers. Foto: Verskaf
André en Malindi de Villiers. Foto: Ryna Ferreira / Karoo Weddings
Bekende pastoor, dogter in botsing: ‘God is goed, getrou’
My maat, ons gaan jou mis! Huis Karee ///
My hart en gebede gaan uit na julle. Sterkte en laat sy mooi mens wees julle sterk hou in julle uur van verdriet. Ek bid vir hulle..
My simpatie aan sy familie. Ek hoop egter nie Imbamba vermoor die buffel nie. Dit was nie sy skuld nie
Ek’t gelees die familie het gesê “onder géén omstandighede moet die buffel van kant gemaak word nie”
God het ‘n manier om sy engele vroeg uit hierdie wrede wêreld te kom haal. Sterkte aan dié wat deel van sy lewe was
Elisabeth Kruger · 11 maande gelede
Ons dink aan julle Gesin hier uit Sabie, ons Vader gaan julle vashou, ons verstaan nie altyd die wee van ons Vader, daarom sal Hy daar wees vir Julle.
Frieda · 11 maande gelede
Sterkte aan almal wat agterbly, mag die Here self julle trane afdroog.
My innige meegevoel aan die Ouers sy Vrou en sy Familie en Vriende.. Dit is so hartseer dat n jong man wat soveel mense se harte aan geraak het , op so n manier moes gaan. Sterkte aan die Familie….
ai die natuur is sterk…………
cassie · 11 maande gelede
Sterkte aan die familie met hulle groot verlies.Mense moet altyd in gedagte hou dat wilde diere ter verdediging sal optree en doodmaak.Ek glo Andre was profesioneel genoeg en ek glo hy sou geen wilde dier onderskat nie.
Duifie · 11 maande gelede
So baie jammer dat dit gebeur het. Sterkte aan sy dierbares, veral aan sy pragtige vroutjie en sy moeder.
Annemie · 11 maande gelede
Ek voel so jammer vir sy mense. Julle is in my gebede xx